บริษัทสหมิตรถังแก๊ส จำกัด (มหาชน)

ส่วนที่ 1

ข้อมูลสรุป (Executive Summary)

ข้อมูลทั่วไป

บริษัท สหมิตรถังแก๊ส จำกัด (มหาชน)
ประกอบธุรกิจหลักประเภทผลิตถังแก๊สปิโตรเลียมเหลวจำหน่ายทั้งในประเทศและต่างประเทศให้กับลูกค้ากลุ่มผู้ค้าน้ำมัน
ทุนจดทะเบียนและเรียกชำระแล้ว 266 ล้านบาท
มีที่ตั้งสำนักงานใหญ่และโรงงานที่ถนนบางขุนเทียน-ชายทะเล จ.กรุงเทพฯ
ซึ่งได้รับการรับรองระบบคุณภาพ ISO 9002 ในปี 2538 และ ISO 9001 : 2000 ในปี 2547
ปัจจุบันโรงงานแห่งนี้มีกำลังการผลิตเต็มที่ประมาณ 5 ล้านใบต่อปี
อัตราการใช้กำลังการผลิตปีที่ผ่านมาเฉลี่ยที่ 79%

การผลิตและผลิตภัณฑ์

ถังแก๊สปิโตรเลียมเหลวที่บริษัทผลิตตามมาตรฐานอุตสาหกรรม กระทรวงอุตสาหกรรมมี 2 แบบ คือ
ถัง 2 ส่วน และ 3 ส่วน ซึ่งทำให้บริษัทสามารถผลิตถังขนาดต่างๆได้ตามความต้องการของลูกค้า
โดยมีขนาดบรรจุตั้งแต่ 1.25 – 50 กก. ( 3 – 108 ลิตร ) วัตถุดิบที่สำคัญที่ใช้ในการผลิต
ได้แก่เหล็กแผ่นรีดร้อน (เกรดสำหรับผลิตถังแก๊ส) ซึ่งสามารถจัดหาได้ทั้งในประเทศ
และต่างประเทศ ในปีที่ผ่านมา
สัดส่วนการซื้อวัตถุดิบและวัสดุที่ใช้ในการผลิตในประเทศและต่างประเทศอยู่ที่อัตราร้อยละ 84 : 16

การจำหน่ายและช่องทางการจำหน่าย

ผลิตภัณฑ์ของบริษัทถูกจำหน่ายให้กับลูกค้าทั้งในประเทศและต่างประเทศ
ซึ่งมีทั้งการขายตรงและจำหน่ายผ่านตัวแทน
โดยส่วนใหญ่ลูกค้าในต่างประเทศจะแต่งตั้งบริษัทตัวแทนท้องถิ่นเพื่อการประสานงาน
ซึ่งจะทำให้บริษัทลดภาระทางด้านเอกสาร ง่ายต่อการวางแผนจำหน่าย
ตลอดจนการบริหารจัดการสินค้าคงคลัง โดยกลุ่มลูกค้าในต่างประเทศได้แก่
กลุ่มประเทศในแถบเอเชีย ยุโรป อาฟริกา และอเมริกา ในปีที่ผ่านมา
สัดส่วนการจำหน่ายในประเทศต่อต่างประเทศ อยู่ที่อัตราร้อยละ 20 : 80 โดยในปี ที่ผ่านมา
ยอดขายรวมเพิ่มขึ้น 62%
สาเหตุโดยรวมเนื่องจากการขยายตัวของตลาดทั้งในประเทศและต่างประเทศเพิ่มขึ้นถึง 42%
ประกอบกับการปรับราคาขายให้สอดคล้องกับราคาวัตถุดิบที่เพิ่มขึ้น ทำให้ราคาขายเฉลี่ยสูงขึ้น 16%
โดยบริษัทยังสามารถรักษาฐานลูกค้าเดิมไว้ได้ ตลอดจนขยายฐานลูกค้าใหม่ได้อย่างต่อเนื่อง

ภาวะอุตสาหกรรมและการแข่งขัน

เนื่องจากสินค้าถังแก๊สถูกควบคุมโดยมาตรฐานของกระทรวงอุตสาหกรรม ดังนั้น
การแข่งขันจึงเน้นที่ความพึงพอใจของ

ลูกค้าในเรื่องการส่งมอบสินค้าและราคาเป็นสำคัญ
โดยเฉพาะอย่างยิ่งแนวโน้มการแข่งขันทางด้านราคาจะรุนแรงขึ้น
บริษัทจึงจำเป็นต้องเร่งพัฒนาประสิทธิภาพในการผลิตเพื่อให้มีต้นทุนที่สามารถแข่งขันได้
ในส่วนของตลาดในประเทศ รัฐบาลได้มีมาตรการกำจัดถังผิดกฎหมายออกจากตลาดค้าแก๊สหุงต้ม
หรือที่เรียกกันว่า " ถังขาว " มาตรการดังกล่าวทำให้ผู้ผลิตถังแก๊สที่ระบบและ

คุณภาพในการผลิตยังไม่ได้ตามข้อกำหนดไม่สามารถที่จะผลิตสินค้าออกสู่ตลาดได้
นอกจากนี้การรวมตัวของบริษัทผู้ค้าแก๊ส ยังทำให้การแข่งขันลดลง
จึงเป็นปัจจัยสำคัญที่ทำให้อัตราการขยายตัวของถังแก๊สในประเทศมีแนวโน้มที่ดีขึ้นเรื่อยๆ
แต่ด้วยสาเหตุของราคาวัตถุดิบเหล็กที่ปรับตัวสูงขึ้นมากตามความผันผวนของตลาดโลก
ทำให้ตลาดถังแก๊สในช่วงปี 2546 – 2550 ที่ผ่านมาซบเซา และเริ่มปรับตัวดีขึ้นในปี 2551 ทั้งนี้
บริษัทได้พยายามปรับเปลี่ยนกลยุทธ์ต่างๆให้สอดคล้องกับสถานการณ์
เพื่อให้สามารถรักษาส่วนแบ่งเดิมและขยายส่วนแบ่งตลาดใหม่ออกไปได้อย่างต่อเนื่อง

-1-

ปัจจัยความเสี่ยงและข้อพิพาททางกฎหมาย

จากการที่บริษัทถูกฟ้องร้องเป็นจำเลยในฐานะผู้ค้ำประกันหนี้สินให้บริษัทที่เกี่ยวข้องกันแห่งหนึ่ง
บริษัทและบริษัทที่เกี่ยวข้องจึงได้ร่วมกันดำเนินการเจรจาปรับโครงสร้างหนี้กับเจ้าหนี้สถาบันการเงินเสร็จไปส่วนหนึ่งแล้ว
เป็นผลให้กระบวนการพิจารณาคดีทางกฎหมายหยุดไว้และมีการถอนคดีในเวลาต่อมา

จากนั้นมา บริษัทและบริษัทที่เกี่ยวข้อง ร่วมกับที่ปรึกษาทางการเงิน
มีการเจรจาปรับโครงสร้างหนี้มาโดยตลอดกับธนาคารเจ้าหนี้ โดยผลการเจรจาได้เสร็จสิ้นลง
และได้มีการลงนามในสัญญาปรับโครงสร้างหนี้ฉบับใหม่ เมื่อวันที่ 27 มิถุนายน 2551 ที่ผ่านมา
จนถึงปัจจุบัน
บริษัทและบริษัทที่เกี่ยวข้องได้ดำเนินการตามเงื่อนไขที่ระบุในสัญญาปรับโครงสร้างหนี้ฉบับใหม่ทั้งหมดเรียบร้อยแล้ว
คงเหลือเพียงการที่ธนาคารเจ้าหนี้จะปลดหนี้เงินต้นและดอกเบี้ยคงค้างที่จะยกหนี้ให้ ภายในปี 2552
นี้ ซึ่งเมื่อถึงเวลานั้น คดีที่มีการฟ้องร้องดังกล่าวก็จะยุติลง

ในส่วนของการปรับโครงสร้างหนี้ของบริษัทเองนั้น
บริษัทได้เข้าทำสัญญาปรับโครงสร้างหนี้กับธนาคารและเจ้าหนี้สถาบันการเงิน เมื่อวันที่ 29 มิถุนายน
2544 และได้ผ่านการอนุมัติจากที่ประชุมผู้ถือหุ้นเมื่อวันที่ 28 กันยายน 2544 ที่ผ่านมา
เป็นผลให้หุ้นของบริษัทได้กลับเข้าทำการซื้อขายในตลาดหลักทรัพย์ฯได้ใหม่ในหมวด “REHABCO”
ตั้งแต่วันที่ 29 ตุลาคม 2544 อย่างไรก็ตาม เมื่อวันที่ 28 มีนาคม 2546
ตลาดหลักทรัพย์ได้ปรับปรุงแนวทางในการดำเนินการกับบริษัทจดทะเบียนที่อยู่ระหว่างฟื้นฟูกิจการในหมวด
REHABCO ใหม่ เป็นผลให้บริษัทถูกพักการซื้อขายหุ้นในตลาดหลักทรัพย์ฯอีกครั้งตั้งแต่วันที่ 14
พฤศจิกายน 2548 เป็นต้นมา และถูกย้ายไปอยู่ในหมวด “Non-Performing Group” เมื่อวันที่
27 มีนาคม 2549 เนื่องจากส่วนของผู้ถือหุ้นในงบการเงินติดลบ
จากภาระค้ำประกันบริษัทที่เกี่ยวข้องดังกล่าวในวรรคก่อน

ถึงแม้ว่าบริษัทจะสามารถเจรจากับเจ้าหนี้ในการแก้ปัญหาภาระค้ำประกันดังกล่าวเสร็จสิ้นแล้ว
แต่ยังอยู่ในระหว่างดำเนินการให้ส่วนของผู้ถือหุ้นเป็นไปตามกฎเกณฑ์ที่กำหนดโดยตลาดหลักทรัพย์ฯ
เพื่อให้บริษัทสามารถย้ายกลับเข้าไปอยู่ในหมวดปกติ
เพื่อผู้ลงทุนจะสามารถทำการซื้อขายหุ้นในตลาดหลักทรัพย์ฯได้ต่อไป

การปรับโครงสร้างหนี้ภาระค้ำประกัน

ดังที่กล่าวไว้ในวรรคก่อน เมื่อวันที่ 27 มิถุนายน 2551 ที่ผ่านมา
บริษัทและบริษัทที่เกี่ยวข้องประสบความสำเร็จในการเจรจาปรับโครงสร้างหนี้ภาระค้ำประกันทั้งหมด
โดยสรุปดังนี้

ภาระหนี้ค้ำประกันหนี้ทั้งสิ้น (เงินต้น) ณ วันที่ 29 มิ.ย. 2544 1,350.52 ล้านบาท

หัก ยอดชำระตั้งแต่วันที่ 29 มิ.ย. 2544 – 31 มี.ค.51 (ตามสัญญาฯเดิม) 109.06 ล้านบาท

คงเหลือภาระหนี้ (ตามสัญญาใหม่) ณ วันที่ 27 มิ.ย. 2551 1,241.46 ล้านบาท

แบ่งการชำระหนี้ เป็นดังนี้

1. บจ.เหล็กสหมิตร (ลูกหนี้) โอนขายทรัพย์ทั้งหมดเพื่อชำระหนี้ 312.10 ล้านบาท

2. บริษัท (ในฐานะผู้ค้ำประกัน) ออกหุ้นเพิ่มทุนให้ธนาคารเจ้าหนี้ 10% 26.66 ล้านบาท

3. บริษัท (ในฐานะผู้ค้ำประกัน) ผ่อนชำระหนี้ต่อ 437.90 ล้านบาท

4. ธนาคารเจ้าหนี้ยกหนี้ส่วนที่เหลือให้ทั้งหมด 464.80 ล้านบาท

รายการในลำดับที่ 1 – 2 ได้ดำเนินการเสร็จสิ้นแล้วในปี 2551
ปัจจุบันอยู่ระหว่างผ่อนชำระหนี้ในลำดับที่ 3 เป็นรายไตรมาส ซึ่งจะสิ้นสุดในเดือน ธ.ค. 2557
พร้อมดอกเบี้ยในอัตรา MLR ส่วนลำดับที่ 4 นั้น คาดว่าธนาคารจะสามารถปลดหนี้ให้ได้ในไตรมาส
3 ของปี 2552 ซึ่งจะทำให้ส่วนของผู้ถือหุ้นดีขึ้น

-2-

ระบบควบคุมภายใน

บริษัทได้ว่าจ้างบริษัทสอบบัญชีธรรมนิติ ให้เป็นผู้ตรวจสอบภายในตั้งแต่ปี 2542 เป็นต้นมา
รายงานผลการตรวจสอบที่ได้ไม่ปรากฎจุดอ่อนหรือข้อบกพร่องที่เป็นสาระสำคัญอันอาจทำให้เกิดความเสียหายต่อทรัพย์สินโดยรวมของบริษัท
นอกจากนี้ ตั้งแต่ปี 2545 เป็นต้นมา
บริษัทได้พยายามที่จะดำเนินธุรกิจให้เป็นไปตามหลักการกำกับดูแลกิจการที่ดี
เพื่อความมั่นใจของผู้ลงทุนและผู้เกี่ยวข้องทุกฝ่าย

ผลการดำเนินงานในปี 2551

ในปีนี้ บริษัทมีผลกำไรสุทธิ (ก่อนภาษี) เป็นจำนวนเงิน 527 ล้านบาท เพิ่มขึ้นจากปีก่อน 511
ล้านบาท เนื่องจากในปีนี้
บริษัทได้บันทึกโอนกลับรายการสำรองหนี้สูญจากภาระค้ำประกันที่เคยบันทึกไว้เมื่อปี 2546 จำนวน
312 ล้านบาท เนื่องจากบริษัทที่เกี่ยวข้องได้โอนขายทรัพย์ชำระหนี้เอง
ทำให้ภาระค้ำประกันของบริษัทลดลง ซึ่งหากไม่นับรวมรายการดังกล่าว
ถือว่าบริษัทมีผลประกอบการณ์ที่ดีขึ้นเมื่อเทียบกับปีก่อน จำนวน 199 ล้านบาท
ซึ่งเป็นผลจากการปรับราคาขาย รวมทั้งการขยายตัวของตลาดทั้งในประเทศ
โดยเฉพาะถังแก๊สรถยนต์ และตลาดต่างประเทศ ยอดขายจึงสูงขึ้นมากเมื่อเทียบกับปีก่อน

( ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์ )

-3-